paragraph_text: Ilok, najistočnije naselje Hrvatske smješteno na uzvišenju pedesetak metara iznad desne obale Dunava, stoljećima je bio političko, trgovačko i kulturno središte zapadnog Srijema. Zbog sličnosti položaja u literaturi se Ilok često nazivao drugim Budimom. Takvoj laskavoj usporedbi pridonosi i sam obris Iloka koji je okružen jakim srednjovjekovnim zidinama, unutar kojih se ističu plemićki dvorac i franjevački samostan s crkvenim zvonikom. Vrtovi i voćnjaci kojima je brijeg obrastao pridonose cjelokupnom ambijentu.